
R A P O R T

asupra propunerii legislative pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale, trimisă cu adresa nr. Pl.x 479 din 22 mai 2006.

La întocmirea prezentului raport Comisia a avut în vedere avizele:

· Consiliului Legislativ (nr.242/14.02.2006 - favorabil)

· Consiliului Economic şi Social (nr.340/15.02.2006 - negativ)
· Comisiei pentru buget, finanţe şi bănci (nr.398/08.06.2006 - negativ)
· Comisiei juridice, de disciplină şi imunităţi (nr.31/682/07.06.2006 - favorabil)
· Comisiei pentru egalitatea şanselor pentru femei şi bărbaţi (nr.45/238/07.06.2006 - favorabil)
precum şi punctul de vedere al Guvernului (nr.910/20.03.2006 - negativ).
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, în sensul introducerii unui nou concept în materie, respectiv acela de „pensie peste limită de vârstă”, cu caracter facultativ.
Comisia propune Plenului Camerei Deputaţilor respingerea iniţiativei legislative din următoarele considerente:

a) terminologia propusă, „pensie peste limită de vârstă”, nu se regăseşte în reglementările europene.

b) prin prevederile art.56 şi art.61 din Legea nr.53/2003 – Codul muncii, sunt deja reglementate situaţiile în care încetează de drept contractul individual de muncă şi când poate angajatorul să dispună concedierea pentru motive care ţin de persoana salariatului.
c) contravine principiului contributivităţii şi încalcă prevederile art.95 din Legea nr.19/2000, în sensul că, prin introducerea alin.(51), ar aduce prejudicii persoanei care desfăşoară o activitate după îndeplinirea condiţiilor de pensionare.

d) limitarea vârstei până la care o persoană poate să-şi continue activitatea ar echivala cu o îngrădire a drepturilor constituţionale.

2. Propunerea legislativă face parte din categoria legilor organice, conform prevederilor art.71 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Ionel Dănilă – Secretar de Stat, Ministerul Muncii, Solidarităţii Sociale şi Familiei şi d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale.
b) invitaţi: d-na Cecilia Sebe – expert şi d-na Adriana Nedu – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 11 mai 2006.
6. Camera Deputaţilor este Cameră decizională. potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 13 iunie 2006, Comisia propune respingerea iniţiativei legislative.

